Bathabile Dlamini pleit Woensdag | Maroela Media
Bathabile Dlamini. (Foto: Flickr/GovernmentZA)
Die verhoor teen die voormalige minister van maatskaplike ontwikkeling, Bathabile Dlamini, sal eindelik Woensdag in die Johannesburgse landdroshof begin.
Dit volg nadat die direkteur van openbare vervolging (DOV) besluit het om Dlamini vir meineed of die aflê van vals getuienis te vervolg.
Dlamini sal Woensdag in die hof verskyn waar sy na verwagting op die aanklagte teen haar pleit, voordat die staat sy eerste getuie roep.
Die aanklag teen Dlamini hou verband met haar getuienis tydens 'n ondersoek wat destyds deur die Konstitusionele Hof gelas is oor haar rol in die sogenaamde maatskapliketoelae-krisis van 2017.
Dlamini het glo misluk in haar plig om te verseker dat die Suid-Afrikaanse Agentskap vir Maatskaplike Sekerheid (Sassa) behoorlik in staat was om die betaling van toelae oor te neem. Sassa moes die betalings behartig nadat 'n ongeldige kontrak met Cash Paymaster Services beëindig is.
Die Konstitusionele Hof, wat Dlamini se optrede as roekeloos en nalatig bestempel het, het gesê die DOV moet besluit of Dlamini onder eed gelieg het en vir meineed vervolg moet word.
Die DOV het intussen die proses aan die gang gesit om Dlamini te vervolg en sy het reeds in September in die Johannesburgse streekhof verskyn. Die saak is tot Oktober uitgestel sodat die inhoud van die dossier deur haar regspan bestudeer kan word.
2017. Ja, swaer.
Ag asb sy is soos zuma en al die menisters maak net soos hulle wil hoekom ons belasting geld so mors. Die anc land het nie meer n hof nie dit is nou n sirkus met baie narre
Sy hoef nie bevrees te wees nie ,as sy tronk toe gaan sal sy terminaal siek word en op mediese parool gaan Dit is hoe kaders handteer word